Madam Sera

Darlledwraig, sêr-ddewin a chymeriad adnabyddus o ardal Caernarfon oedd Madam Sera neu Margaret Glenys Ellis (21 Ebrill 1942 – 18 Rhagfyr 2009). Daeth i amlygrwydd yn y lle cyntaf pan ddechreuodd ddarllen y sêr ar raglen Hywel Gwynfryn, Helo Bobol, ar Radio Cymru. Yn ddiweddarach bu'n cyflwyno rhaglen Ond o ddifri Madam Sera ar S4C. Cyhoeddwyd Llyfr Sêr Madam Sera gan wasg y Lolfa ym 1984.

Hanai o Bontnewydd ger Caernarfon, a bu'n byw yng Nghaerdydd am rai blynyddoedd cyn dychwelyd i'r gogledd. Roedd yn briod â Martin Ellis, a fu'n trefnu Gŵyl Caernarfon am flynyddoedd, a'i henw llawn ffurfiol oedd Margaret Glenys Martin Ellis. Bu'n llyfrgellydd yn Llyfrgell Caernarfon am flynyddoedd.

Roedd yn aelod o Blaid Cymru ac fe safodd fel cynghorydd dros y Blaid yng Nglan-yr-afon pan oedd yn byw yn y brifddinas. Roedd yn un o gefnogwyr ymgyrch papur dyddiol Cymraeg Y Byd.

Bu farw yn 2009 yn Ysbyty Gwynedd, wedi gwaeledd byr. Roedd yn 67 oed. Fe'i cofir fel cymeriad lliwgar a phoblogaidd.

Cyfeiriadau

Categori:Genedigaethau 1942
Categori:Marwolaethau 2009
Categori:Merched yr 20fed ganrif
Categori:Merched yr 21ain ganrif
Categori:Pobl o Arfon
Categori:Sêr-ddewiniaeth